'n Betekenisvolle gebedslewe - www.bybelkennis.co.za
by Coen Slabber · Published 27/09/2016 · Updated 27/09/2016
Courage is almost a contradiction. It means a strong desire to live taking the form of a readiness to die – G.K.Chesterton
Sukkel jy om gebed in jou alledaagse lewe in te pas? Die eerste stap om jou gebedslewe te verbeter, is eenvoudig deur dit te doen. Om 'n goeie gewoonte te ontwikkel is moeilik, maar as dit eers gevestig is skiet dit wortel en begin groei. Daar is veral vier struikelblokke wat 'n betekenisvolle gebedslewe bemoeilik. Kom ons kyk na hulle.
"Ék het nie die tyd nie." Hoe dikwels hoor ons nie die verskoning nie. Hoeveel ure spandeer ons elke dag op ons selfoon en die Internet … en ons het nie tyd om te bid nie. Die beste manier om tyd te kry, is deur 'n gereelde tyd vas te stel – miskien soggens vroeg of net voor jy gaan slap.
Soms soek ons 'n spesifieke antwoord vir 'n spesifieke probleem as ons bid. Natuurlik kan God voorsien en genees. Dikwels sien ons nie God se plan vir ons lewens nie, want ons fokus op die antwoord wat ons wil hê – nie die antwoord wat Hy vir ons gee nie. As jy dus bid, moet jy nie vir 'n spesifieke antwoord vra nie, maar vra dat God se wil gedoen sal word. Bid vir wysheid dat jy sy wil sal verstaan. Dan sal jy geredelik antwoorde vir jou probleme kry.
Ons voel skuldig om God met al ons behoeftes te nader – dit voel asof ons selfsugtig is. Maar wat sê Hebreërs 4:16: Kom ons gaan dan met vrymoedigheid na die genadetroon, sodat ons barmhartigheid en genade ontvang en so op die regte tyd gered kan word.
God wil hê dat ons Hom met vrymoedigheid moet nader. God wil ons help, maar dan moet ons gewillig wees om volle beheer van ons lewens te gee. Ons moet Hom volledig vertrou. Eers dan sal Hy in ons lewens kan werk.
Dit is soms vir ons moeilik om krediet te gee waar dit nodig is. Ons bedank vriende of familie of ons sê dit was geluk. Dikwels eien ons die krediet vir onsself toe. As God jou gebede antwoord, ruim tyd in om Hom die krediet te gee.
Daar is geen wonderformule om betekenisvol te bid nie. God is duidelik oor hoe ons moet bid en oor die resultate wat ons kan verwag. Ontwikkel jou daaglikse gebedslewe en sien wat God vir jou kan doen.